作者:無名氏
標題:沁園春
內容:山驛蕭疏，水亭清楚，仙姿太幽。望一枝穎脫，寒流林外，為傳春信，風定香浮。斷送光陰，還同昨夜，葉落從知天下秋。憑闌處，對冰肌玉骨，姑射來遊。無端品笛悠悠。似怨感長門人淚流。奈微酸已寄，青青杪，助當年太液，調鼎和饈。樵嶺漁橋，依稀精彩，又何藉紛紛俗士求。孤標在，想繁紅鬧紫，應與包羞。